চুরি-ছিনতাই-খুন-গুম-হত্যা-জমি দখল এমন কোন অপর্কম থেকে বাদ যাবে আমাদের পুলিশ বাহিনীর সদস্যদের নাম? যদিও প্রতিটি ঘটনার পরই আমাদের পুলিশ বাহিনীর কর্তাব্যক্তি সহ আমাদের দায়িত্বপ্রাপ্ত মন্ত্রী দায়ছাড়া ভাবে বলে ফেলেন কোন একজন সদস্যের অপকর্মের দায়ভার সমস্ত পুলিশ বাহিনী নিবে না। যদিও এটা সত্য যে, এত বড় একটা বাহিনীতে দুয়েকজন খারাপ সদস্য থাকাটাই স্বাভাবিক। কিন্তু আমার প্রশ্ন, এত বিশল একটি সুশৃংখল বাহিনীতে কিভাবে ঐ সকল পথভ্রষ্ট মানুষগুলি আশ্রয় পায়? অতি সম্প্রতি পুলিশ বাহিনীর কিছু সদস্যের কীর্তি সমগ্র জাতিকে স্তম্ভিত ও আতংকিত করেছে। তা হলো, ২৬ জানুয়ারি ২০১৭ তেল-গ্যাস-খনিজ সম্পদ ও বিদ্যুৎ-বন্দর রক্ষা জাতীয় কমিটি সুন্দরবন বিনাশী রামপাল বিদ্যুৎ কেন্দ্র নির্মাণের প্রতিবাদে সাড়া দেশে আধা বেলা হরতাল ডেকে ছিল। হরতালের সমর্থনে ঢাকার শহরের শান্তিপ্রিয় দেশপ্রেমিক অনেক মানুষই যোগ দিয়েছিলেন শাহবাগে হরতাল সমর্থনের মিছিলে। ঐ মিছিলে আমরা পুলিশের যে নারকীয় তান্ডব দেখেছি তা রীতিমত সবাইকে হতবাক করেছে। সাধারণ মানুষের ঐ মিছিলে পুলিশ টিয়ার গ্যাস জলকামান রাবার বুলেট লাঠি লাথি কোনটির ব্যবহার করে নাই? অথচ হরতাল সমর্থকরা করেনি কোন ভাংচুরে ফাটায়নি কোন বোমা। তারপরও প্রশ্ন কেন একটি শান্তিপূর্ণ হরতালে পুলিশের এত নির্মমতা? হরতাল সমর্থকদের উপর পুলিশের এই নির্মমতার চিত্র ধারণ করতে যেয়ে পুলিশের নির্মমতার হাত থেকে রেহায় পায়নি পেশাগত দায়িত্বে থাকা সংবাদকর্মীরাও।